CELEX: 32021R1319
Language: mt
Date: 2021-08-09 00:00:00
Title: Regolament ta’ Implimentazzjoni tal-Kummissjoni (UE) 2021/1319 tad-9 ta’ Awwissu 2021 li jawtorizza bidliet fl-ispeċifikazzjonijiet tal-ikel ġdid Żejt taż-żerriegħa tal-kosbor mill-Coriandrum sativum u li jemenda r-Regolament ta’ Implimentazzjoni (UE) 2017/2470 (Test b’rilevanza għaż-ŻEE)

10.8.2021   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 286/12
               
            
         REGOLAMENT TA’ IMPLIMENTAZZJONI TAL-KUMMISSJONI (UE) 2021/1319
         tad-9 ta’ Awwissu 2021
         li jawtorizza bidliet fl-ispeċifikazzjonijiet tal-ikel ġdid Żejt taż-żerriegħa tal-kosbor mill-Coriandrum sativum u li jemenda r-Regolament ta’ Implimentazzjoni (UE) 2017/2470
         (Test b’rilevanza għaż-ŻEE)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) 2015/2283 tal-Parlament Ewropew u tal-Kunsill tal-25 ta’ Novembru 2015 dwar ikel ġdid, li jemenda r-Regolament (UE) Nru 1169/2011 tal-Parlament Ewropew u tal-Kunsill u li jħassar ir-Regolament (KE) Nru 258/97 tal-Parlament Ewropew u tal-Kunsill u r-Regolament tal-Kummissjoni (KE) Nru 1852/2001 (1), u b’mod partikolari l-Artikolu 12 tiegħu,
         Billi:
         
                     (1)
                  
                  
                     Ir-Regolament (UE) 2015/2283 jipprevedi li l-ikel ġdid awtorizzat u inkluż fil-lista tal-Unjoni biss jista’ jitqiegħed fis-suq fl-Unjoni.
                  
               
                     (2)
                  
                  
                     Skont l-Artikolu 8 tar-Regolament (UE) 2015/2283, ġie adottat ir-Regolament ta’ Implimentazzjoni tal-Kummissjoni (UE) 2017/2470 (2) li jistabbilixxi l-lista tal-Unjoni ta’ ikel ġdid awtorizzat.
                  
               
                     (3)
                  
                  
                     Id-Deċiżjoni ta’ Implimentazzjoni tal-Kummissjoni 2014/155/UE (3) awtorizzat, f’konformità mar-Regolament (KE) Nru 258/97 tal-Parlament Ewropew u tal-Kunsill (4), it-tqegħid fis-suq fl-Unjoni taż-żejt taż-żerriegħa tal-kosbor mill-Coriandrum sativum bħala ingredjent tal-ikel ġdid biex jintuża fis-supplimenti tal-ikel.
                  
               
                     (4)
                  
                  
                     F’Ottubru 2017, il-kumpanija Ovalie Innovation (“l-applikant”) informat lill-Kummissjoni bl-intenzjoni tagħha li tqiegħed fis-suq iż-żejt grezz taż-żerriegħa tal-kosbor mill-Coriandrum sativum bħala ingredjent tal-ikel ġdid f’konformità mal-Artikolu 5 tar-Regolament (KE) Nru 258/97. Għaldaqstant, l-applikant issottometta rapport lill-awtorità kompetenti tal-Irlanda skont l-Artikolu 3(4) tar-Regolament (KE) Nru 258/97, li, abbażi tal-evidenza xjentifika sottomessa mill-applikant, ġie konkluż li ż-żejt taż-żerriegħa tal-kosbor mill-Coriandrum sativum kien sostanzjalment ekwivalenti għaż-żejt taż-żerriegħa tal-kosbor awtorizzat bid-Deċiżjoni ta’ Implimentazzjoni 2014/155/UE.
                  
               
                     (5)
                  
                  
                     Ir-Regolament ta’ Implimentazzjoni tal-Kummissjoni (UE) 2019/456 (5) u r-Regolament ta’ Implimentazzjoni tal-Kummissjoni (UE) 2019/2165 (6) awtorizzaw il-bidliet fl-ispeċifikazzjonijiet tal-ikel ġdid żejt taż-żerriegħa tal-kosbor mill-Coriandrum sativum biex jitnaqqas il-valur tas-saponifikazzjoni l-aktar baxx minn 186 mg KOH/g għal 179 mg KOH/g u l-livell minimu ta’ aċidu olejku minn 8,0 % għal 7,0 %.
                  
               
                     (6)
                  
                  
                     Fit-12 ta’ Jannar 2021, l-applikant issottometta applikazzjoni lill-Kummissjoni f’konformità mal-Artikolu 10(1) tar-Regolament (UE) 2015/2283 sabiex jinbidlu l-ispeċifikazzjonijiet tal-ikel ġdid “żejt taż-żerriegħa tal-kosbor mill-Coriandrum sativum”. L-applikant talab li jiżdied il-livell massimu tal-valur tal-aċidu fiż-żejt taż-żerriegħa tal-kosbor minn 2,5 mg KOH/g ta’ żejt, kif indikat fil-lista tal-Unjoni tal-ikel ġdid, għal ≤ 3,5 mg KOH/g ta’ żejt u sabiex tiġi mmodifikata d-deskrizzjoni tal-kulur minn dak “isfar ħafif” għal “safrani sa kannella”.
                  
               
                     (7)
                  
                  
                     L-applikant iġġustifika t-talba billi indika li l-bidla hija meħtieġa sabiex tirrifletti l-varjazzjoni naturali fil-karatteristiċi viżwali taż-żejt taż-żerriegħa tal-kosbor u fil-livelli tal-aċidi grassi liberi tagħhom li huma mkejla bit-titrazzjoni tal-idrossidu tal-potassju (KOH) taż-żejt taż-żerriegħa miksub mill-pjanta tal-Coriandrum sativum.
                  
               
                     (8)
                  
                  
                     Il-Kummissjoni tikkunsidra li mhijiex meħtieġa evalwazzjoni tas-sikurezza mill-Awtorità Ewropea dwar is-Sigurtà fl-Ikel (“l-Awtorità”) tal-bidla proposta tal-ispeċifikazzjonijiet f’konformità mal-Artikolu 10(3) tar-Regolament (UE) 2015/2283. Iż-żieda fil-valur tal-aċidu fiż-żejt taż-żerriegħa tal-kosbor minn 2,5 mg għal ≤ 3,5 mg KOH/g ta’ żejt hija paragunabbli mal-valuri tal-aċidu ta’ żjut komuni oħra li jittieklu bi storja twila ta’ konsum sikur, u hija inqas mil-limitu massimu ta’ 4,0 mg KOH/g għal xaħmijiet u żjut li jittieklu stabbilit mill-Programm konġunt dwar l-istandards tal-ikel Codex Alimentarius tal-Organizzazzjoni tal-Ikel u l-Agrikoltura tan-Nazzjonijiet Uniti u tal-Organizzazzjoni Dinjija tas-Saħħa (“Codex Alimentarius FAO/WHO”) (7). Abbażi ta’ dan, u għall-konsistenza mal-istandard tal-Codex Alimentarius FAO/WHO, il-Kummissjoni tikkunsidra li l-limitu għal valur tal-aċidu taż-żejt taż-żerriegħa tal-kosbor jenħtieġ li jkun stabbilit ukoll għal 4,0 mg/KOH/g. Il-bidliet proposti fil-parametri tal-ispeċifikazzjoni li jirriflettu l-apparenza fiżika taż-żejt huma wkoll paragunabbli mal-varjazzjonijiet naturali osservati prattikament fiż-żjut li jittieklu kollha u ma jaffettwawx is-sikurezza jew il-valur nutrittiv tiegħu.
                  
               
                     (9)
                  
                  
                     Il-bidliet proposti fil-valuri tal-aċidi u l-apparenza fiżika taż-żejt taż-żerriegħa tal-kosbor mill-Coriandrum sativum ma jbiddlux il-konklużjonijiet tal-valutazzjoni tas-sikurezza mwettqa mill-Awtorità (8) li appoġġat l-awtorizzazzjoni inizjali tagħha. Għaldaqstant, huwa xieraq li jiġu emendati l-ispeċifikazzjonijiet tal-ikel ġdid żejt taż-żerriegħa tal-kosbor mill-Coriandrum sativum fil-livell ta’ aċidu propost u fir-rigward tal-apparenza fiżika taż-żejt.
                  
               
                     (10)
                  
                  
                     L-informazzjoni mogħtija fl-applikazzjoni tagħti biżżejjed raġunijiet biex jiġi stabbilit li l-bidliet proposti fl-ispeċifikazzjonijiet tal-ikel ġdid żejt taż-żerriegħa tal-kosbor mill-Coriandrum sativum jikkonformaw mal-Artikolu 12 tar-Regolament (UE) 2015/2283.
                  
               
                     (11)
                  
                  
                     Għaldaqstant jenħtieġ li l-Anness tar-Regolament ta’ Implimentazzjoni (UE) 2017/2470 jiġi emendat skont dan.
                  
               
                     (12)
                  
                  
                     Il-miżuri previsti f’dan ir-Regolament huma f’konformità mal-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
                  
               ADOTTAT DAN IR-REGOLAMENT:
         
            Artikolu 1
            Il-lista tal-Unjoni ta’ ikel ġdid awtorizzat, kif previst fl-Artikolu 6 tar-Regolament (UE) 2015/2283 u inkluża fl-Anness tar-Regolament ta’ Implimentazzjoni (UE) 2017/2470, li tirreferi għall-ikel ġdid taż-żejt taż-żerriegħa tal-kosbor mill-Coriandrum sativum, għandha tiġi emendata kif speċifikat fl-Anness ta’ dan ir-Regolament.
         
         
            Artikolu 2
            Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, id-9 ta’ Awwissu 2021.
            
               
                  Għall-Kummissjoni
               
               
                  Il-President
               
               Ursula VON DER LEYEN
            
         
         
            (1)  ĠU L 327, 11.12.2015, p. 1.
         
            (2)  Ir-Regolament ta’ Implimentazzjoni tal-Kummissjoni (UE) 2017/2470 tal-20 ta’ Diċembru 2017 li jistabbilixxi l-lista tal-Unjoni tal-ikel ġdid f’konformità mar-Regolament (UE) 2015/2283 tal-Parlament Ewropew u tal-Kunsill dwar ikel ġdid (ĠU L 351, 30.12.2017, p. 72).
         
            (3)  Id-Deċiżjoni ta’ Implimentazzjoni tal-Kummissjoni 2014/155/UE tad-19 ta’ Marzu 2014 li tawtorizza t-tqegħid fis-suq taż-żejt taż-żerriegħa tal-kosbor bħala ingredjent tal-ikel ġdid skont ir-Regolament (KE) Nru 258/97 tal-Parlament Ewropew u tal-Kunsill (ĠU L 85, 21.3.2014, p. 13).
         
            (4)  Ir-Regolament (KE) Nru 258/97 tal-Parlament Ewropew u tal-Kunsill tas-27 ta’ Jannar 1997 dwar l-ikel il-ġdid u l-ingredjenti ġodda tal-ikel (ĠU L 43, 14.2.1997, p. 1).
         
            (5)  Ir-Regolament ta’ Implimentazzjoni tal-Kummissjoni (UE) 2019/456 tal-20 ta’ Marzu 2019 li jawtorizza t-tibdil tal-ispeċifikazzjonijiet tal-ikel ġdid “iż-żejt taż-żerriegħa tal-kosbor mill-Coriandrum sativum” skont ir-Regolament (UE) 2015/2283 tal-Parlament Ewropew u tal-Kunsill, u li jemenda r-Regolament ta’ Implimentazzjoni tal-Kummissjoni (UE) 2017/2470 (ĠU L 79, 21.3.2019, p. 13).
         
            (6)  Ir-Regolament ta’ Implimentazzjoni tal-Kummissjoni (UE) 2019/2165 tas-17 ta’ Diċembru 2019 li jawtorizza t-tibdil tal-ispeċifikazzjonijiet tal-ikel ġdid “iż-żejt taż-żerriegħa tal-kosbor mill-Coriandrum sativum” skont ir-Regolament (UE) 2015/2283 tal-Parlament Ewropew u tal-Kunsill, u li jemenda r-Regolament ta’ Implimentazzjoni tal-Kummissjoni (UE) 2017/2470 (ĠU L 328, 18.12.2019, p. 81).
         
            (7)  CODEX STAN 19-1981, Rev. 2 – 1999.
         
            (8)  EFSA Journal 2013;11(10):3422.
      
      
         
            ANNESS
            Fit-Tabella 2 (Speċifikazzjonijiet) tal-Anness tar-Regolament ta’ Implimentazzjoni (UE) 2017/2470, l-entrata għaż-“żejt taż-żerriegħa tal-kosbor mill-Coriandrum sativum” hija sostitwita b’dan li ġej:
            
               
                           “Ikel Ġdid Awtorizzat
                        
                        
                           Speċifikazzjonijiet
                        
                     
                           Żejt taż-żerriegħa tal-kosbor mill-Coriandrum sativum
                           
                        
                        
                           Deskrizzjoni/Definizzjoni:
                           Iż-żejt taż-żerriegħa tal-kosbor huwa żejt li fih il-gliċeridi ta’ aċidi grassi u li huwa prodott miż-żrieragħ tax-xitla tal-kosbor Coriandrum sativum L.
                           Lewn safrani sa kannella, togħma xejn partikolari
                           Nru tal-CAS: 8008-52-4
                           Kompożizzjoni tal-aċidi grassi:
                           Aċidu palmitiku (C16:0): 2–5 %
                           Aċidu steariku (C18:0): < 1,5 %
                           Aċidu petroseliniku (cis-C18:1(n-12)): 60–75 %
                           Aċidu olejku (cis-C18:1(n-9)): 7–15 %
                           Aċidu linolejku (C18:2) 12–19 %
                           α-Aċidu linoleniku (C18:3): < 1,0 %
                           Aċidi xaħmin trans: < 1,0 %
                           Purità:
                           Indiċi rifrattiv (20 °C): 1,466–1,474
                           Valur tal-aċidu: ≤ 4 mg KOH/g
                           Valur tal-perossidu (PV): ≤ 5,0 meq/kg
                           Valur tal-jodju: 88–110 unitajiet
                           Valur tas-saponifikazzjoni: 179–200 mg KOH/g
                           Materjal insaponifikabbli: ≤ 15 g/kg”